Mikaa 5
1
Kä täämɛ yɛn ji̱ Jɛ-ru-tha-lɛm
matdɛ rɛmkun,
kɛ ɣöö ca kɔn go̱l.
Bikɛ bo̱o̱th I-thɛ-rɛl mak.
Lär Kuɔth kɛ rueec mi bi ben kä Beth-lɛ-ɣɛm
2
Duundɛ ɣöö ji̱n Beth-lɛ-ɣɛm
Ɛp-ra-tha,
kuiy ni yɛn rɛy thuɔk
duëël Juda.
Kä yɛ bi ram in bi I-thɛ-rɛl
ruac ben thi̱n,
min karkɛ lockɛ nikä
nɛy tëë wal.
3
Kɛ kui̱c ɛ mɔ, bɛ nɛɛkɛ päl amäni
mi ci gua̱a̱th in
bi dap kɛ ram in dap
gatdɛ dap.
Ɛ jɛn bi duɔth gan man kulɛ
luny rɛy ji̱ I-thɛ-rɛl ɔ.
4
Kä bɛ ben cuɔ̱ŋ, kä bɛ detkɛ yien
rɛy bumä Kuɔth Nhial,
kɛnɛ gɔɔy ciötdä Kuɔth
Nhial Kuothdɛ.
Kä bikɛ cieŋ kɛ mal, kä ba di̱tdɛ
cu ŋa̱c ɛ wi̱c muɔ̱ɔ̱n kɛɛliw.
5
Kä bɛ cua̱ maliɛn.
Luäk kɛnɛ duäc
Kä mi wä ji̱ A-thi-ri-ya wecdan
wä mak
a bikɛ ben muundan,
banɛ bööthkɔn jak kä wä nyiëëny
kɛ kɛ.
6
Kä bikɛ mun A-thi-ri-ya kɛnɛ
mun Nim-rɔd ruac kɛ buɔ̱m.
Kä ba kɔn gaŋ kɛ ji̱ A-thi-ri-ya
mi wa kɔn wä mak a bikɛ
ben këthdan.
7
Kä bi duɔth ji̱ I-thɛ-rɛl
ciɛŋ ni rɛy döri ti ŋuan,
ce̱tkɛ thäc mi bä kä Kuoth Nhial,
kɛnɛ nyuɛ̈ɛ̈r rɛy juaacni,
tin /ca lip ni raan
kiɛ gat ran.
8
Kɛn duɔth ji̱ I-thɛ-rɛl
bikɛ cieŋ rɛy döri,
rɛy nɛɛni ti ŋuan,
ce̱tkɛ lony rɛy leeyni ti ŋuan,
kɛnɛ ruath luɔny rɛy buni
deet,
min camɛ kɛ, kä thilɛ
ram mi luäkɛ.
9
Kä bi ji̱ gaakdu puɔ̱t,
kä bi ji̱ tɛ̈ru diaal näk.
10
Cu Kuoth Nhial wee i̱,
“Ɛn cäŋ ɛmɔ, bä jiöŋköörikun
woc rɛydun
kä bä thurbiɛɛlikun yia̱r.
11
Kä bä wi̱i̱kun däk kä bä ti̱eckun
tin buɔ̱m buɔ̱ɔ̱m
thia̱y piny.
12
Kä ɣän bä gaakni woc tetnikun,
/cia bilɛ wä tueeth kä ti̱t.
13
Kä bä jɔɔk kolaaŋnikun
kɛnɛ riäkni woc rɛydun,
kɛ ɣöö /cia kuth ti la̱tdɛ kɛ
tetkun bilɛ nyɔk kɛ pa̱l.
14
Kä bä kuothdun ni Ä-ce-rim
kuac piny rɛydun,
kä bä wi̱i̱kun däk.
15
Kä ɣän bä rɔ col kɛ gak
kɛnɛ ŋɛ̈ɛ̈ny,
kä dör diaal tin /ca ɣä luth.”
